**Dick Advocaat** (s. 27. syyskuuta 1947 Haag) on alankomaalainen entinen jalkapallovalmentaja ja pelaaja.

Ura pelaajana
-------------

Advocaat ei noussut pelaajana maailmanmaineeseen. Keskikenttäpelaaja pelasi urallaan alankomaalaisseuroissa ADO Den Haagissa, VVV Venlossa, Roda JC:ssä, Sparta Rotterdamissa ja FC Utrechtissa sekä yhdysvaltalaisessa Chicago Stingissä.

Ura valmentajana
----------------

Advocaat aloitti valmennusuransa 32-vuotiaana Haarlemin ja SVV:n valmentajana ennen siirtymistään Rinus Michelsin apuvalmentajaksi Alankomaiden jalkapallomaajoukkueeseen. Advocaat seurasi legendaarista Michelsiä päävalmentajana 1992.
Hän johdatti Alankomaat puolivälieriin MM-kisoissa 1994. Kisojen jälkeen Advocaat teki tilaa Guus Hiddinkille ja siirtyi PSV Eindhovenin päävalmentajaksi.

PSV:ssä Advocaat voitti valmentajauransa ensimmäiset pokaalit, 1996 Alankomaiden cupin ja 1997 Alankomaiden-mestaruuden. Advocaat lähti eindhovenilaisseurasta 1998 ja siirtyi Skotlannin suurseuran, glasgow'laisen Rangersin päävalmentajaksi. Advocaat hankki Rangersiin tukun maamiehiään, muun muassa Giovanni van Bronckhorstin, Michael Molsin ja Ronald de Boerin.

Advocaat johdatti Rangersin Skotlannin cupin voittoon 1999 ja 2000 sekä Skotlannin valioliigan voittoon 1999 ja 2000. Rangersin paikallisvastuja Celticin voitettua Skotlannin kentillä triplan (liigamestaruus, cup-voitto ja liigacup-voitto) Advocaat sai potkut seuran päävalmentajan paikalta.

Advocaat palasi Alankomaiden jalkapallomaajoukkueen päävalmentajaksi 2002 Louis van Gaalin saatua potkut. Advocaat johdatti Alankomaat EM-kisoihin 2004. Joukkueen matka tyssäsi välierätappioon Portugalille. Median ja joidenkin pelaajien kritiikin seurauksena Advocaat joutui jättämään maajoukkuevalmentajan tehtävät 2004.

Potkujen jälkeen kesällä 2004 Advocaat palkattiin saksalaisjoukkue Borussia Mönchengladbachin päävalmentajaksi. Hän kuitenkin erosi puolisen vuotta myöhemmin, huhtikuussa 2005. Kesällä 2005 Advocaat palkattiin Arabiemiirikuntien maajoukkuevalmentajaksi, mutta jo syyskuussa hän siirtyi Etelä-Korean päävalmentajaksi. Advocaat jatkoi näin ollen alankomaalaisten päävalmentajien sarjaa. 

Saksan MM-kisoissa kesällä 2006 Advocaatin valmentaman Etelä-Korean oli tyytyminen alkulohkon kolmanteen sijaan. Etelä-Korea voitti Togon 2–1, pelasi tasan Ranskan kanssa ja hävisi Sveitsille 2–0.

Advocaat jätti Etelä-Korean maajoukkueen ja siirtyi Venäjän jalkapalloliigassa pelaavan FK Zenit Pietarin päävalmentajaksi. Pietarilaisseurassa Advocaat on nauttinut suurta arvostusta, joka nousi entisestään kun Zenit voitti Venäjän-mestaruuden kaudella 2007. Anatoli Tymoštšukin ja Andrei Aršavinin tähdittämä Zenit voitti mestaruuden tasaisessa sarjassa kahden pisteen erolla Spartak Moskovaan. Mestaruus oli Zenitille seurahistorian ensimmäinen Venäjän liigassa. 

Advocaatin johdolla Zenit pelasi loistavasti myös kauden 2007–2008 UEFA Cupissa, joka huipentui joukkueen osalta loppuotteluun skottiseura Rangersia vastaan. Välierissä Zenit kohtasi Bayern Münchenin, jonka se murskasi kotikentällään 4–0 ja eteni loppuotteluun yhteismaalein 5–1. Manchesterissä pelatussa loppuottelussa Zenit vei lopulta pidemmän korren kaatamalla Rangersin Igor Denisovin ja Konstantin Zyrjanovin maaleilla 2–0.

Venäjän liigassa kausi 2008 ei sujunut eurorasituksien varjossa odotusten mukaisesti. Mestaruus karkasi jo ennen kauden loppua FK Rubin Kazanille. Heikommasta menestyksestä huolimatta Zenitin seurajohto luottaa Advocaatiin, jonka ilmoitettiin jatkavan sopimuksen loppuun, kauteen 2009 saakka.  Lopulta Zenit sijoittui viidenneksi.

Toukokuussa 2009 uutisoitiin, että Advocaat olisi siirtymässä vuoden 2010 alusta alkaen Belgian maajoukkuevalmentajaksi.  Huhut saivat vahvistuksen kesäkuussa, kun Advocaat allekirjoitti vuoteen 2012 ulottuvan sopimuksen Belgian jalkapalloliiton kanssa. Hän aloitti työssään tammikuussa 2010. 

Elokuussa 2009 Advocaat sai potkut Zenitin päävalmentajan tehtävistä. Viimeinen pisara oli Zenitin 0–2 tappio FK Tom Tomskille. Zenit ei ole menestyskauden 2007/08 jälkeen menestynyt toivotulla tavalla, mikä koitui alankomaalaisen kohtaloksi. Zenit oli potkujen aikaan Venäjän valioliigassa seitsemäntenä. Potkujen taustalla oli myös Advocaatin keväinen ilmoitus siirtyä Belgian maajoukkuevalmentajaksi kauden jälkeen. 

Zenit-potkujen ja Belgian jalkapallomaajoukkueen surkean menestyksen vuoksi Advocaat aloitti uudessa tehtävässään jo syyskuussa 2009. Advocaatin tavoitteena oli nostaa Belgia takaisin takavuosien menestystasolle ja urakka alkoi lokakuussa, kun Belgia kohtasi jo merkityksettömässä MM-karsintaottelussa Turkin. 

Joulukuun alussa 2009 Advocaatista tuli AZ Alkmaarin päävalmentaja Ronald Koemanin potkujen jälkeen. Advocaat hoiti AZ:n valmennustehtäviä maajoukkuevalmennuksen ohella kauden 2009–2010 loppuun saakka. 

Huhtikuun puolivälissä 2010 Advocaat erosi yllättäen Belgian maajoukkuevalmentajan tehtävistä. Hän ehti toimia tehtävässä vain reilut puoli vuotta. Advocaatin huhuttiin siirtyvän Guus Hiddinkin seuraajaksi Venäjän peräsimeen.  Sopimus varmistui toukokuun puolivälissä ja Advocaat siirtyi tehtäviinsä kesällä 2010.  Advocaatin johdolla Venäjä voitti karsintalohkonsa ja selvisi EM-kisoihin 2012. 

Vappuna 2012 Advocaat ilmoitti jättävänsä Venäjän maajoukkuevalmentajan tehtävät EM-kisojen jälkeen.  Pian ilmoituksensa jälkeen Advocaat allekirjoitti vuoden sopimuksen PSV Eindhovenin kanssa. Hän palaa 14 vuoden tauon jälkeen seuran päävalmentajaksi EM-kisojen jälkeen.  EM-lopputurnauksen Venäjä aloitti vahvasti murskaamalla Tšekin 4–1. Tasapeli isäntamaa Puolaa vastaan pakotti joukkueen nappaamaan pisteen Kreikalta lohkon päätöskierrokselta. Tiiviisti puolustanut Kreikka aiheutti Advocaatin miehistölle suuria vaikeuksia ja lopulta Venäjä jäi maaleitta Kreikan Georgios Karagounisin osuttua kertaalleen. Tšekin voitettua samaan aikaan Puolan 1–0, päättyi Advocaatin suojattien turnaus jo alkulohkovaiheeseen. 

Advocaatin paluu PSV:n peräsimeen ei tuonut seuralle kaivattua mestaruutta. Eredivisiessä titteli karkasi AFC Ajaxille ja cupin loppuottelussa AZ Alkmaar vei voiton 2–1. Finaalitappion jälkeen Advocaat ilmoitti jättävänsä PSV:n päävalmentajan tehtävät. 

Lokakuun puolivälissä 2013 Advocaat palasi kauden loppuun ulottuvalla sopimuksella AZ Alkmaarin päävalmentajaksi.  Hän johdatti seuran liigassa kahdeksanneksi ja jätti seuran kauden jälkeen. 

Heinäkuussa 2014 Advocaat teki kaksivuotisen sopimuksen Serbian jalkapallomaajoukkueen kanssa.  Serbian EM2016-karsinnat alkoivat heikohkosti tasapelillä Armeniaa vastaan. Advocaatin suojatit hävisivät Portugalille ja kotiottelu Albaniaa vastaan jouduttiin keskeyttämään yleisössä alkaneiden väkivaltaisuuksien takia. Lopulta 1–3 kotitappio Tanskalle koitui Advocaatin kohtaloksi ja hän sai potkut marraskuussa 2014. 

Maaliskuussa 2015 Advocaatista tuli Englannin Valioliigassa putoamiskamppailuun juuttuneen Sunderlandin päävalmentaja.  Advocaatin johdolla Sunderland ryhdistäytyi riittävästi noustakseen putoamisviivan yläpuolelle ja säilyttääkseen sarjapaikkansa kolmen pisteen turvin. Kausi 2015/16 alkoi kuitenkin samoissa merkeissä ja joukkue vajosi syksyllä valioliigan hännille. Hollantilaisvalmentajan pesti seuran kanssa päättyi lokakuun alussa. 

Toukokuussa 2016 Danny Blind nimesi Advocaatin apuvalmentajakseen Alankomaiden jalkapallomaajoukkueeseen. Elokuussa 2016 Advocaat siirtyi Turkin Superliigaan Fenerbahçen päävalmentajaksi. Advocaat luotsasi Fenerbahçen Eurooppa-liigassa alkulohkonsa voittoon ennen Manchester Unitedia. Pudotuspeleissä tie katkesi kuitenkin jo ensimmäiselle kierrokselle venäläistä FK Krasnodaria vastaan. 

Toukokuun alussa 2017 ilmoitettiin, että Advocaatista tuli kolmatta kertaa Alankomaiden jalkapallomaajoukkueen päävalmentaja. Hänen sopimuksensa kattaa MM2018-karsinnat. Advocaatin debyyttiottelussa Alankomaat murskasi Luxemburgin 5–0 MM-karsintaottelussa. Seuraava karsintaottelu päättyi murskatappioon Ranskaa vastaan 4–0, mutta tämän jälkeen Advocaat luotsasi joukkueensa voittoihin Bulgariasta, Valko-Venäjästä ja Ruotsista. Tulokset eivät kuitenkaan riittäneet, sillä *Oranje* jäi karsintalohkonsa kolmanneksi Ruotsia heikomman maalieronsa vuoksi. Karsintojen jälkeen Advocaat luotsasi Alankomaat vielä kahteen maaotteluvoittoon Skotlantia ja Romaniaa vastaan. Jättäessään maajoukkueen valmentajan tehtävät marraskuussa 2017, Advocaatista tuli eniten Alankomaiden maajoukkueen otteluita voittanut päävalmentaja 37 voitolla.

Tammikuun alussa 2018 Advocaat palasi loppukaudenmittaisella sopimuksella Sparta Rotterdamin päävalmentajaksi. Maaliskuussa vahvistettiin, että hänen seuraajakseen kauden jälkeen tulee Henk Fraser. Advocaat ei onnistunut kevätkauden pestillään nostamaan Spartaa pois putoamisviivan alapuolelta ja seura putosi Eredivisiestä kauden päätteeksi.

Syyskuussa 2018 Advocaatista tuli Eredivisie-seura FC Utrechtin päävalmentaja. Advocaat luotsasi Utrechtin kauden päätteeksi kuudenneksi. Hän jätti tehtävänsä kauden päätyttyä.

Lokakuun lopussa 2019 Advocaat palasi valmennustehtäviin heikosti kautensa aloittaneen Feyenoordin peräsimessä. Feyenoord sijoittui Advocaatin johdolla kolmanneksi koronaviruksen ennenaikaisesti päättämällä kaudella 2019/20. Kesäkuussa 2020 hän teki vuoden jatkosopimuksen Feyenoordin kanssa. Advocaat lutosasi Feyenoordin kaudella 2020/21 viidenneksi. Hän jätti seuran kauden jälkeen ja ilmoitti lopettavansa valmennusuransa.

Advocaat perui kuitenkin eläköitymispäätöksensä jo heinäkuussa 2021, kun hänestä tuli Irakin jalkapallomaajoukkueen päävalmentaja. Advocaat erosi tehtävästään jo marraskuussa 2021 heikkojen tulosten vuoksi.

Marraskuussa 2022 Advocaatista tuli ADO Den Haagin päävalmentaja. Advocaat johdatti joukkueen Eerste Divisien keskikastiin. Kauden jälkeen 74-vuotias Advocaat ilmoitti toistamiseen lopettavansa valmennusuransa.

Meriitit valmentajana
---------------------

* Alankomaiden-mestaruus: 1997
* Alankomaiden cup: 1996
* Alankomaiden supercup: 1996 ja 1997
* Skotlannin-mestaruus: 1999 ja 2000
* Skotlannin cup: 1999
* Skotlannin liigacup: 1999
* Venäjän-mestaruus: 2007
* UEFA Cup: 2008
* UEFA Super Cup: 2008
* Skotlannin vuoden valmentaja (2): 1999, 2000

Lähteet
-------

1. ↑  Laurila, Eero: Kenraalin käsky.  *Urheilusanomat*, 2015, nro 14.
2. ↑
3. ↑
4. ↑  Mestarivalmentaja Advocaat jatkaa Zenitissä
5. ↑  Advocaatista tulossa Belgian päävalmentaja
6. ↑  Advocaat folgt Vandereycken
7. ↑  Dick Advocaat sai kenkää Zenitistä
8. ↑  Advocaatilla kova työsarka Belgiassa
9. ↑  Advocaat darf zu AZ
10. ↑  Advocaat erklärt seinen Rücktritt
11. ↑  Advocaat nouveau sélectionneur (Arkistoitu – Internet Archive)
12. ↑  Advocaat va prendre les rênes du PSV
13. ↑  Nach der EM: Advocaat kehrt zur PSV zurück
14. ↑  Hellas wie 2004 - Smuda vor dem Aus
15. ↑  Advocaat hört auf - für immer?
16. ↑  Advocaat übernimmt in Alkmaar
17. ↑  Advocaat na dit seizoen weg bij AZ
18. ↑  Dutchman Advocaat to take over as Serbia coach – FA chief (Arkistoitu – Internet Archive)
19. ↑  Advocaat zieht die Konsequenz
20. ↑  Sunderland: Dick Advocaat appointed Black Cats boss
21. ↑  Dick Advocaat quits as Sunderland boss after West Ham draw
22. ↑  Dick Advocaat appointed as assistant to Netherlands boss Danny Blind
23. ↑  Hollandalı Teknik Adam Dirk Advocaat İmzaladı
24. ↑  Dick Advocaat appointed Netherlands boss for third time
25. ↑  ADVOCAAT BOWS OUT WITH NETHERLANDS' WINNING RECORD
26. ↑  Dick Advocaat tot eind van seizoen coach van Sparta Rotterdam
27. ↑  HENK FRASER VANAF VOLGEND SEIZOEN TRAINER VAN SPARTA ROTTERDAM
28. ↑  Advocaat is the new Utrecht head coach (Arkistoitu – Internet Archive)
29. ↑  WEGEN FC UTRECHT EN DICK ADVOCAAT SCHEIDEN NA DIT SEIZOEN (Arkistoitu – Internet Archive)
30. ↑  Dick Advocaat stopt als Champions League-analist bij Veronica (Arkistoitu – Internet Archive)
31. ↑  Dick Advocaat to stay on as Feyenoord head coach until June 2021
32. ↑  Advocaat leaves Feyenoord at the end of the season - Retires after 34 years as a coach
33. ↑  Dick Advocaat named Iraq head coach
34. ↑  Advocaat quits after three months as Iraq coach
35. ↑  Dick Advocaat nieuwe trainer van ADO Den Haag
36. ↑  ADO Den Haag komt in laatste thuiswedstrijd niet verder dan gelijkspel

  


|  |  |  |
| --- | --- | --- |
| Edeltäjä:**Wim Jansen** | **Skotlannin vuoden valmentaja**1999, 2000 | Seuraaja:**Martin O'Neill** |

|  |  |  |
| --- | --- | --- |
| Edeltäjä:**Rinus MichelsLouis van GaalDanny Blind** | **Alankomaiden maajoukkueen päävalmentaja**1992–19942002–20042017 | Seuraaja:**Guus HiddinkMarco van BastenRonald Koeman** |

|  |  |  |
| --- | --- | --- |
| Edeltäjä:**Kees RijversPhillip Cocu** | **PSV Eindhovenin päävalmentaja**1995–19982012–2013 | Seuraaja:**Bobby RobsonPhillip Cocu** |

|  |  |  |
| --- | --- | --- |
| Edeltäjä:**Walter Smith** | **Rangers FC:n päävalmentaja**1998–2001 | Seuraaja:**Alex McLeish** |

|  |  |  |
| --- | --- | --- |
| Edeltäjä:**Horst Köppel** | **Borussia Mönchengladbachin päävalmentaja**11/2004–4/2005 | Seuraaja:**Horst Köppel** |

|  |  |  |
| --- | --- | --- |
| Edeltäjä:**Aad de Mos** | **Arabiemiirikuntien maajoukkueen päävalmentaja**2005 | Seuraaja:**Bruno Metsu** |

|  |  |  |
| --- | --- | --- |
| Edeltäjä:**Jo Bonfrere** | **Etelä-Korean maajoukkueen päävalmentaja**2005–2006 | Seuraaja:**Pim Verbeek** |

|  |  |  |
| --- | --- | --- |
| Edeltäjä:**Vlastimil Petržela** | **FK Zenit Pietarin päävalmentaja**2006–8/2009 | Seuraaja:**Anatoli Davydov** |

|  |  |  |
| --- | --- | --- |
| Edeltäjä:**Franky Vercauteren** | **Belgian maajoukkueen päävalmentaja**9/2009–4/2010 | Seuraaja:**Georges Leekens** |

|  |  |  |
| --- | --- | --- |
| Edeltäjä:**Ronald KoemanGertjan Verbeek** | **AZ Alkmaarin päävalmentaja**12/2009–201010/2013–2014 | Seuraaja:**Gertjan VerbeekMarco van Basten** |

|  |  |  |
| --- | --- | --- |
| Edeltäjä:**Guus Hiddink** | **Venäjän maajoukkueen päävalmentaja**2010–2012 | Seuraaja:**Fabio Capello** |

|  |  |  |
| --- | --- | --- |
| Edeltäjä:**Ljubinko Drulović** | **Serbian maajoukkueen päävalmentaja**7–11/2014 | Seuraaja:**Radovan Ćurčić** |

|  |  |  |
| --- | --- | --- |
| Edeltäjä:**Gus Poyet** | **Sunderlandin päävalmentaja**3–10/2015 | Seuraaja:**Sam Allardyce** |

|  |  |  |
| --- | --- | --- |
| Edeltäjä:**Vítor Pereira** | **Fenerbahçe SK:n päävalmentaja**8/2016–2017 | Seuraaja:**Aykut Kocaman** |

|  |  |  |
| --- | --- | --- |
| Edeltäjä:**Alex Pastoor** | **Sparta Rotterdamin päävalmentaja**1–6/2018 | Seuraaja:**Henk Fraser** |

|  |  |  |
| --- | --- | --- |
| Edeltäjä:**Jean-Paul de Jong** | **FC Utrechtin päävalmentaja**9/2018–2019 | Seuraaja:**John van den Brom** |

|  |  |  |
| --- | --- | --- |
| Edeltäjä:**Jaap Stam** | **Feyenoordin päävalmentaja**10/2019–2021 | Seuraaja:**Arne Slot** |

|  |  |  |
| --- | --- | --- |
| Edeltäjä:**Srečko Katanec** | **Irakin maajoukkueen päävalmentaja**7–11/2021 | Seuraaja:**Željko Petrović** |

|  |  |  |
| --- | --- | --- |
| Edeltäjä:**Dirk Kuyt** | **ADO Den Haagin päävalmentaja**11/2022–2023 | Seuraaja:**Darije Kalezić** |

Alankomaiden joukkue – Jalkapallon MM-kilpailut 1994
1 de Goeij |
2 F. de Boer |
3 Rijkaard |
4 Koeman |
5 Witschge  |
6 Wouters |
7 Overmars |
8 Jonk  |
9 R. de Boer |
10 Bergkamp  |
11 Roy  |
12 Bosman |
13 van der Sar |
14 van Gobbel |
15 Blind |
16 Numan  |
17 Taument |
18 Valckx |
19 van Vossen  |
20 Winter  |
21 de Wolf |
22 Snelders |
Valmentaja Advocaat

Etelä-Korean joukkue – Jalkapallon MM-kilpailut 2006
1 Lee Woon-jae |
2 Kim Yeong-cheol |
3 Kim Dong-jin |
4 Choi Jin-cheol |
5 Kim Nam-il |
6 Kim Jin-gyu |
7 Park Ji-seong |
8 Kim Du-hyeon |
9 Ahn Jeong-hwan |
10 Park Ju-yeong |
11 Seol Gi-hyeon |
12 Lee Yeong-pyo |
13 Lee Eul-yong |
14 Lee Cheon-su |
15 Baek Ji-hun |
16 Chung Gyeong-ho |
17 Lee Ho |
18 Kim Sang-sik |
19 Cho Jae-jin |
20 Kim Yong-dae |
21 Kim Yeong-gwang |
22 Song Jong-guk |
23 Cho Won-hui |
Valmentaja Advocaat

Venäjän joukkue – Jalkapallon EM-kilpailut 2012
1 Akinfejev |
2 Anjukov |
3 Šaronov |
4 Ignaševitš |
5 Žirkov |
6 Širokov |
7 Denisov |
8 Zyrjanov |
9 Izmailov |
10 Aršavin |
11 Keržakov |
12 Berezutski |
13 Šunin |
14 Pavljutšenko |
15 Kombarov |
16 Malafejev |
17 Dzagojev |
18 Kokorin |
19 Granat |
20 Pogrebnjak |
21 Nababkin |
22 Glušakov |
23 Semšov |
Valmentaja Advocaat



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Yhdysvallat
* Korea
* Alankomaat

 |

 |